**Innhold i dette dokumentet:**

1 - VEDTEKTER FOR ØREN ANDELSBARNEHAGE

2 - VEDTEKTER FOR SAMVIRKEFORETAKET ØREN ANDELSLAG SA

3 – INFO OM INNBETALING AV ANDEL I ØREN ANDELSBARNEHAGE

**VEDTEKTER**

**FOR**

**ØREN**

# ANDELSBARNEHAGE

 **15. APRIL 2013**

**§ 1 Navn**

Barnehagens navn er Øren Andelsbarnehage.

**§ 2 Formål**Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling. Barnehagen skal bygge på grunnleggende verdier i kristen og humanistisk arv og tradisjon, slik som respekt for menneskeverdet og naturen, på åndsfrihet, nestekjærlighet, tilgivelse, likeverd og solidaritet, verdier som kommer til uttrykk i ulike religioner og livssyn og som er forankret i menneskerettighetene.

Barna skal få utfolde skaperglede, undring og utforskertrang. De skal lære å ta vare på seg selv, hverandre og naturen. Barna skal utvikle grunnleggende kunnskaper og ferdigheter. De skal ha rett til medvirkning tilpasset alder og forutsetninger.

Barnehagen skal møte barna med tillit og respekt, og anerkjenne barndommens egenverdi. Den skal bidra til trivsel og glede i lek og læring, og være et utfordrende og trygt sted for fellesskap og vennskap. Barnehagen skal fremme demokrati og likestilling og motarbeide alle former for diskriminering.

**§ 3 Medlemmer**

Barnehagen er for alle, men vi prioriterer Drammen kommune. Medlemskap oppnås gjennom søknad til barnehagen, og forutsetter innbetaling av andel på kr. 3.000,- innen 14 dager etter at man er tilbudt plass. Dersom andelen ikke innbetales innen fristen, mister man plassen og opparbeidet ansiennitet. Ved full barnehage vil barnet få tilbud om ventelisteplass.

For bedrifter kan andelsbeløpet tillegges en meravgift hvis spesielle forhold tilsier det.

Barnehagen har dugnad to ganger pr. år, og foreldrene forplikter seg til å være med.

**§ 4 Samarbeidsutvalg**

Samarbeidsutvalget skal sikre og fremme samarbeidet mellom barnehagen og barnas hjem.

Samarbeidsutvalget skal bestå av 6 medlemmer: 2 valgt av og blant de ansatte, 2 valgt av og blant foreldrerådet og to valgt av og blant eierstyret i andelslaget. Samarbeidsutvalget konstituerer seg selv.

Representanter fra foreldreråd og ansatte velges for 1 år om gangen. Eierstyret fastsetter funksjonstiden for eierstyrerepresentantene.

Styrer har møte-, tale- og forslagsrett i samarbeidsutvalget.

Samarbeidsutvalget holder møter når det anses nødvendig av samarbeidsutvalgets leder, eller av et medlem av samarbeidsutvalget eller av styrer. Leder foretar innkallingen til samarbeidsutvalgsmøtet. Møtet holdes innen 14 dager etter at leder har mottatt anmodningen. Ved stemmelikhet gjelder det som formann har stemt for.

Departementets fastsatte "Rammeplan for barnehager" skal gi retningslinjer for barnehagens innhold og oppgaver. Samarbeidsutvalget behandler bl.a. årsplanen for den pedagogiske virksomheten i barnehagen. Årsplanen skal bygge på Departementets rammeplan og avspeile vedtektenes formål.

Samarbeidsutvalget er underlagt eierstyret.

**§ 5 Foreldreråd**

Foreldrerådet består av foreldre/foresatte til alle barn i barnehagen. Foreldrerådet skal fremme samarbeidet mellom hjemmet og barnehagen.

Foreldrerådet kan be om å få seg forelagt saker av viktighet for foreldrenes forhold til barnehagen. Foreldrerådet har rett til å uttale seg i slike saker før en avgjørelse blir tatt.

Foreldrerådets leder innkaller til og leder møter i foreldrerådet. Innkalling til foreldrerådsmøter skjer med 14 dagers varsel, saksliste skal fremlegges ved innkallingen.

Ved avstemming i foreldrerådet gis en stemme for hver fremmøtte.

Foreldrerådet velger 2 representanter til samarbeidsutvalget.

**§ 6 Styrer/personale**

Barnehagens styrer ansettes av eierstyret. Styrer er barnehagens daglige administrative og pedagogiske leder. Styrer har ansvar for utøving av internkontroll etter gjeldende lover og forskrifter. Øvrig personale ansettes av eierstyret etter innstilling fra styrer.

Styrer rapporterer til eierstyret.

Styrer er ansvarlig for opptak av barn. Opptak av barn skjer i samsvar med samordnet hovedopptak i Drammen Kommune.

Styrer har imidlertid ansvar for og myndighet til å ta opp barn i løpet av barnehageåret, utenom hovedopptaket.

**§ 7 Arealutnytting, åpningstid og ferie**

Barnehagens norm for arealutnytting er 4,0 kvm. leke- og oppholdsareal for barn i aldersgruppen 3-6 år og 5,5 kvm. for barn i aldersgruppen 0-3 år.

Barnehagen er åpen fra kl. 7.00 til kl. 17.00, mandag til fredag. Alle barna skal være hentet og ute av barnehagen innen klokken 17.00.

Barnehagen har stengt de 3 siste ukene i juli og stengt mellom jul og nyttår.

Onsdag før skjærtorsdag og lille julaften stenger barnehagen kl. 12.00. Åpning disse to dagene forutsetter at minst 4 barn melder fra at de ønsker plass disse dagene. Er det færre enn 4 barn som er påmeldt stenges barnehagen hele dagen.

Barna skal leveres og hentes innenfor den fastsatte åpningstid.

Barnehagen praktiserer følgende rutiner ved for sen henting.

* første gang gis skriftelig advarsel om at barnet er hentet for sent.
* andre gang gis et krav om betaling på kr 500,-
* tredje gang gis et et krav om betaling på kr 1.000,-
* ved ytterligere for sen henting blir det hver gang sendt krav om betaling på kr1500,-

Barnehagen er stengt på bevegelige helligdager. Det er avsatt fem planleggingsdager for de ansatte pr. barnehageår.

Helsemessige forhold:

Hvis barnet er sykt eller tar fri, må det gis beskjed til barnehagen innen kl.10.00. Dersom barnet ikke kan være ute eller delta i aktiviteter på lik linje med andre barn, må det holdes hjemme. Syke barn må holdes hjemme grunnet smittefare. Personalet kan pålegge foreldrene å hente barnet i åpningstiden ved utbrudd av sykdom.

Måltider:

Måltider i barnehagen skal være frokost (medbrakt matpakke),

smørelunsj og frukt. Lunsj og frukt ordnes av barnehagen.

**§ 8 Opptak av barn**

Barnehagen er åpen for andelslagets medlemmer.

Barnehagens opptakskrets er andelslagets medlemmer jmf § 3. Ved opptak av barn legges vekt på følgende kriterier i prioritert rekkefølge:

1) I henhold til Lov om barnehager har barn med nedsatt funksjonsevne rett til prioritert ved opptak i barnehager. Det skal foretas en sakkyndig vurdering for å vurdere om barnet har nedsatt funksjonsevne. Det fysiske miljøet må være egnet til å ta imot det funksjonshemmede barnet. Derfor er det mulig at barnet får tilbud i annen barnehage enn de søkte.

 Krav til dokumentasjon: Skriftlig attest fra lege, psykolog eller pedagogisk psykologisk rådgiver ved sosiale – eller medisinske institusjoner, statlige kompetansesenter eller fra Pedagogisk Psykologisk Tjeneste( PPT )

2) Barn som det er fattet vedtak om etter Lov om barneverntjenester §§ 4-12 og 4-4 annet ledd, har rett til prioritert ved opptak av barnehage.

 Krav til dokumentasjon: Vedtak fra barneverntjensten.

3) Barnehagen skal ha en hensiktsmessig sammensetning m.h.t. alder og kjønn som sikrer forsvarlig drift. Opptaket vil skje etter ansiennitetsprinsippet, regnet etter foreldrenes medlemskap i laget som er fra søknadsdato.

4) Søsken av barn som går i barnehagen.

 Opptaket vil skje etter ansiennitetsprinsippet, regnet etter foreldrenes medlemskap i laget som er fra søknadsdato.

5) Barn av ansatte i barnehagen etter retningslinjer fastsatt av eierstyret.

6) Ved opptak følges for øvrig ansiennitetsprinsippet, regnet etter foreldrenes medlemskap i

 laget som er fra søknadsdato. Etter barnehagens oppstart vil ansiennitet bli beregnet ut fra

 hvor lang tid barnet har stått på venteliste.

7) Barn av representanter i eierstyret.

8) Bedrifter eller kommuner som har andeler i barnehagen foretar selv opptaket for "sine" plasser, men må innordne seg en hensiktsmessig aldersfordeling og kjønnsfordeling..

Står flere søkere likt etter denne prioritering, skal det foretas loddtrekning.

Det skal være mulig å ha delt plass, men det er en forutsetning at den andre halvdelen blir fullt utnyttet av andre, slik at det til sammen utgjør en hel plass.

Den som er tildelt plass får beholde den til skolestart.

**§ 9 Foreldrebetaling**

Foreldrebetaling er for 11 måneder i året og innbetales forskuddsvis hver måned. Oppholdsbetalingen fastsettes etter retningslinjer fra stat og kommune.

Ved skyldig oppholdsbetaling utover 2 mnd avgjør eierstyret spørsmål om fortsatt opphold i barnehagen. Ved gjentatt mislighold kan det kreves kontant betaling. Oppsigelse av plass kan vurderes umiddelbart og eierstyret vil avgjøre om andelsinnskuddet vil gå tapt. Tilsvarende gjelder ved eventuelle andre former for vesentlig mislighold av de plikter man har som andelshaver.

**§ 10 Oppsigelse av andel (utmelding) - permisjoner**

 Oppsigelse av andel medfører at barnet mister barnehageplassen. Plassen kan skriftlig sies opp med 1 måneders varsel, og andelen blir utbetalt etter 3 måneder. Oppsigelsesfristen kan fravikes dersom ny andelshaver kan overta plassen umiddelbart.

For oppsigelse med virkning fra 01.03. må foreldrebetaling skje fram til 01.08, og andelen utbetales 01.08.

Permisjoner innvilges kun for minimum 1 barnehageår, kortere permisjoner og permisjoner som ikke følger barnehageåret, innvilges som hovedregel ikke. Søknad om permisjon sendes eierstyret.

**§ 11 Omsetning av andel**

Andelen kan ikke omsettes, men kan kreves innløst jfr. § 10

**§ 12 Taushetsplikt**

For virksomhet som omfattes av disse vedtektene, gjelder etter § 21 i Lov om barnehager reglene om taushetsplikt i forvaltningslovens §§ 13 til 13 f tilsvarende, og Lov om barnehager, §§ 22 og 23.

#  VEDTEKTER

#  FOR

#  SAMVIRKEFORETAKET ØREN ANDELSLAG SA,

#  ORG.NR. 982 603 250

 **Vedtatt på årsmøte den 25.4.2012, sist endret den 25.4.2012**

# 1 Sammenslutningsform, foretaksnavn og forretningskontor mv.

Sammenslutningen er et samvirkeforetak med foretaksnavnet Øren Andelslag SA.

Foretaket har forretningskontor i Drammen kommune.

# 2 Formål

Foretakets formål er å eie og drive barnehage til det beste for medlemmene og deres barn. Foretaket skal fremme medlemmenes økonomiske interesser gjennom deres deltakelse i virksomheten som kjøpere av barnehagetjenester fra foretaket. Formålet er ikke kapitalavkastning til medlemmene. Eventuelt årsoverskudd skal godskrives egenkapitalen i foretaket.

***3 Medlemskap***

Foretaket er åpent for foreldre/foresatte som får tilbud om barnehageplass i barnehagen. Når foreldre/foresatte har akseptert tilbud om barnehageplass, plikter de å bli medlem av foretaket. Medlemskapet kan etter avtale med daglig leder overdras mellom foresatte som har felles barn.

Medlemmene skal ikke betale medlemskontingent.

Medlemmene hefter ikke overfor kreditorene for foretakets forpliktelser.

Foretaket kan bruke elektronisk kommunikasjon når det skal gi meldinger, varsel, informasjon, dokument og lignende etter samvirkeloven til medlemmene, såfremt medlemmet uttrykkelig har godtatt det og ikke noe annet følger av lov om samvirkeforetak.

Når et medlem skal gi meldinger eller lignende etter lov om samvirkeforetak, kan medlemmet gjøre dette ved hjelp av elektronisk kommunikasjon til den e-post adressen eller på den måten daglig leder eller styret har fastsatt til dette formålet.

# 4 Andelsinnskudd

Foreldre som får tilbud om barnehageplass i barnehagen må betale ett andelsinnskudd for hver barnehageplass som er akseptert uavhengig av barnehageplassens størrelse. Andelsinnskuddet skal være betalt før medlemmet kan benytte sin rett til bruk av barnehageplass. Et andelsinnskudd er på kr 3000,-. Andelsinnskuddet forrentes ikke.

Hvert innbetalte andelsinnskudd gir rett til én barnehageplass. Det er anledning til å betale flere andelsinnskudd.

***5 Utmelding***

Et medlem plikter ved skriftlig utmelding å melde seg ut av foretaket samtidig som barnehageplassen blir oppsagt, med mindre annet er avtalt med styret. Utmeldingsfristen er like lang som barnehageplassens oppsigelsestid, men høyst tre måneder regnet fra den dagen den skriftlige utmeldingen kom frem til foretaket.

Har medlemmer flere barnehageplasser plikter medlemmet ved skriftlig utmelding å melde seg ut av foretaket samtidig som siste barnehageplass blir oppsagt, med mindre annet er avtalt med styret. Utmeldingsfristen er like lang som barnehageplassens oppsigelsestid, men høyst tre måneder regnet fra den dagen den skriftlige utmeldingen kom frem til foretaket.

Ved utmeldingsfristens utløp har medlemmet krav på å få tilbakebetalt andelsinnskuddet.

Medlemmer med flere barnehageplasser har krav på å få tilbakebetalt ett andelsinnskudd etter oppsigelsestidens utløp for hver barnehageplass.

# 6 Styret

Foretaket skal ha et styre som skal bestå av en styreleder og minst 2 og høyst 4 andre medlemmer i tillegg til 2 varamedlemmer. Daglig leder er fast sekretær for styret.

Funksjonstiden for styreleder og de andre medlemmene er to år. Varamedlemmer velges for ett år. Styreleder, styremedlemmer og varamedlemmer kan gjenvelges.

Styret skal velges av årsmøtet. Årsmøtet velger styreleder ved særskilt valg. Styret velger nestleder blant sine medlemmer.

***7 Styrets oppgaver***

Styret skal lede virksomheten i samsvar med lov, vedtekter og årsmøtets vedtak. Styret kan ta alle avgjørelser som ikke i loven eller vedtektene er lagt til andre organer.

Styreleder skal sørge for at styret holder møte så ofte som det trengs. Et styremedlem eller daglig leder kan kreve at styret sammenkalles for å ta opp bestemte saker.

Styret skal føre protokoll over styresakene i samsvar med samvirkeloven. Protokollen skal underskrives av de styremedlemmene som har vært med på styrebehandlingen.

Styret skal sørge for en forsvarlig organisering av virksomheten.

Styret skal fastsette planer og budsjett for virksomheten, og orientere om budsjettet på årsmøtet.

Styret skal holde seg orientert om foretakets økonomiske situasjon og skal se til at det blir ført fullgod kontroll med virksomheten, regnskapet og formuesforvaltningen.

Styret velger regnskapsfører. Styret har ansvaret for at regnskapet sammen med styrets beretning legges frem for årsmøtet.

Styret skal sette i verk de undersøkelsene som styret mener er nødvendig for å kunne utføre sine oppgaver. Styret skal sette i verk slike undersøkelser dersom en eller flere av styremedlemmene krever det.

Styret skal føre tilsyn med daglig leder og virksomheten i foretaket for øvrig. Styret bør fastsette instruks for daglig leder.

Styret har arbeidsgiveransvaret i barnehagen.

Styret skal utarbeide en styreinstruks.

***8 Styrets vedtak***

Styret kan treffe vedtak når mer enn halvparten av alle styremedlemmene er til stede eller er med på saksbehandlingen. Styret kan likevel ikke treffe vedtak uten at alle styremedlemmene så langt det er mulig har fått anledning til å delta i behandlingen av styresaken. Har noen styremedlemmer forfall, skal et varamedlem innkalles.

Et styrevedtak krever at flertallet av de styremedlemmer som er med på behandlingen av en sak, har stemt for. Står stemmene likt, gjelder det som møtelederen har stemt for. De som stemmer for et vedtak som innebærer en endring, må likevel utgjøre minst en tredjedel av alle styremedlemmene.

Ved valg og ansettelser er den som får flest stemmer som blir valgt eller ansatt. Styret kan på forhånd fastsette at det skal stemmes på nytt dersom ingen får flertall av de stemmene som er gitt. Står stemmetallet likt ved valg av styreleder eller møteleder, blir valget avgjort ved loddtrekning. I andre tilfeller der stemmene står likt, gjelder det som møtelederen har stemt for.

# 9 Daglig leder (styrer)

Foretakets daglige leder ansettes av styret.

Daglig leder skal stå for den daglige administrative og pedagogiske ledelsen av virksomheten i foretaket og skal følge de retningslinjer og pålegg som styret har gitt.

Den daglige ledelse omfatter ikke saker som etter forholdene i foretaket er av uvanlig art eller av stor betydning.

Daglig leder kan ellers avgjøre en sak etter fullmakt fra styret i hvert enkelt tilfelle eller når det er til vesentlig ulempe for foretaket å vente på styrevedtak. Styret skal ha melding om avgjørelsen så snart som mulig.

Daglig leder skal sørge for at foretakets regnskap er i samsvar med lov og forskrifter, og at formuesforvaltningen er ordnet på en betryggende måte.

Daglig leder har ansvar for at barnehagen har et internkontrollsystem som er i henhold til gjeldende lover og forskrifter.

Daglig leder skal minst hver fjerde måned, i møte eller skriftlig, gi styret melding om virksomheten i foretaket, tilstand for foretaket og resultatutviklingen.

Styret og det enkelte styremedlem kan til en hver tid kreve at daglig leder gir styret en nærmere redegjørelse for bestemte saker.

# 10 Årsmøte

Årsmøtet er foretakets øverste organ.

Ordinært årsmøte skal avholdes innen utgangen av april måned hvert år.

Styret skal kalle inn til ekstraordinært årsmøte når styret finner det nødvendig, eller når revisor eller minst ti prosent av medlemmene krever det og samtidig oppgir hvilke saker de ønsker behandlet.

Årsmøtet ledes av styrelederen med mindre årsmøtet velger en annen møteleder.

***11 Innkalling til årsmøte***

Styret innkaller skriftlig til årsmøte med minst 14 dagers varsel.

Innkallingen skal klart oppgi de sakene som årsmøtet skal behandle, samt tid og sted for møtet. Forslag om vedtektsendringer skal tas inn i innkallingen.

Saker et medlem ønsker tatt opp på årsmøtet skal meldes skriftlig til styret i så god tid at de kan tas med i innkallingen. Er innkallingen allerede sendt, skal det sendes ny innkalling dersom den kan komme frem minst en uke før årsmøtet skal holdes.

# 12 Saker som skal behandles på årsmøtet

Valg av referent og to personer til å underskrive protokollen.

Utarbeidelse av liste over møtende medlemmer på møtet, antall stemmeberettigede og hvor mange stemmer disse har.

Gjennomgang av styrets årsmelding.

Godkjennelse av årsregnskap.

Valg av styremedlemmer. Styreleder velges særskilt.

Valg av revisor.

Eventuelle forslag til vedtektsendringer

Eventuelt forslag til oppløsning.

Andre saker som er korrekt meldt inn for behandling

# 13 Stemmeregler for årsmøtet

Hvert medlem har en stemme på årsmøtet, med mindre noe annet her er bestemt. Hvert medlem kan møte ved fullmektig på årsmøtet, men ingen kan være fullmektig for mer enn et medlem. Fullmektigen må legge frem skiftlig og datert fullmakt.

En beslutning av årsmøtet krever at flertallet av de som deltar i behandlingen av en sak, har stemt for. Ved stemmelikhet gjelder det som møtelederen har stemt for. Blanke stemmer skal anses som ikke avgitt.

Det stilles ingen krav til hvor mange av de stemmeberettigede som må være tilstede for at årsmøtet skal være beslutningsdyktig.

***14 Revisor***

Foretaket skal ha revisor. Revisor skal påse at regnskapet blir ført forsvarlig og i samsvar med god regnskapsskikk. Revisor skal avgi skriftlig revisjonsberetning til årsmøtet.

***15 Eksklusjon***

Medlem som overtrer vedtektene eller lovlig fattede årsmøte- og styrevedtak, skal første gang gis en skriftlig advarsel av styret. Ved gjentatte overskridelser, eller hvis overtredelsen er særlig grov, kan styret med alminnelig flertall ekskludere medlemmet.

***16 Vedtektsendring***

Vedtak om vedtektsendring krever 2/3 flertall av de avgitte stemmer med mindre samvirkeloven stiller strengere krav.

# 17 Oppløsning og avvikling

Oppløsning av foretaket besluttes av årsmøtet med det samme flertall som gjelder for vedtektsendringer.

Foretakets medlemmer har rett til å få utbetalt sine andelsinnskudd dersom det er midler i foretaket etter at det har dekket sine forpliktelser.

Gjenværende midler utover dette skal gå til samvirkeformål eller allmennyttige formål.

# 18 Forholdet til lov om samvirkeforetak (samvirkeloven)

Dersom ikke annet følger av vedtektene, gjelder lov om samvirkeforetak (samvirkeloven) av 14. desember 2007 nr. 114.

**Info om innbetaling av andel i Øren Andelsbarnehage**

Andelen på kr. 3000 pr.barn betales til konto nr.2220 30 47383, betalingsfristen er to uker. (Øren Andelslag SA, Hotvetveien 112,3023 Drammen)

Dersom andelen ikke blir betalt innen nevnte tidsfrist, vil plassen bli tildelt en annen.

Andelen blir tilbakebetalt når barnet slutter i Øren Andelsbarnehage